BRATISLAVA - Diaľničné nálepky platné na budúci rok by mali byť v predaji okolo 20. decembra 2005. "Presný termín je však podmienený tým, kedy vláda prijme nariadenie o výške cien diaľničných nálepiek," povedal hovorca Národnej diaľničnej spoločnosti Marcel Jánošík. Spoločnosť očakáva, že sa tak stane na budúci týždeň.
Podľa Jánošíka diaľničná spoločnosť pri objednávaní nálepiek vychádza z tohtoročných skúseností, ale nechce sa dopracovať k tomu, aby ich opäť nebolo dosť.
Presný počet objednaných nálepiek diaľničná spoločnosť nechce komentovať, bude to však viac ako tento rok. Ministerstvo dopravy na rok 2005 objednalo vyše 2,955 milióna známok.
Od budúceho roka by mali majitelia vozidiel s hmotnosťou vyššou ako 3,5 tony platiť podľa návrhu ministerstva dopravy za užívanie diaľnic, rýchlostných ciest a ciest prvej triedy asi o 20 percent viac ako tento rok. So zvýšením cien sa v návrhu neuvažuje pre vozidlá do 3,5 tony. (sita)